b'\n_START_ARTICLE_\nABBA\n_START_SECTION_\nPrije ABBA-e\n_START_PARAGRAPH_\nBenny Anderson je bio \xc4\x8dlan \xc5\xa1vedskog rock sastava Hep Stars koji je bio popularan u \xc5\xa0vedskoj tijekom \xc5\xa1ezdesetih godina. Uzor su im bile grupe kao Rolling Stonesi, Hu i Herman Hermits. U me\xc4\x91uvremenu, Bj\xc3\xb6rn Ulvaeus je bio vo\xc4\x91a sastava Hootenanny Singers \xc4\x8diji je zvuk bio mek\xc5\xa1i i lak\xc5\xa1i za slu\xc5\xa1anje nego Hep Starsa. Tim sastavima putovi se se ponekad susretali pa su odlu\xc4\x8dili zajedno pisati pjesme. Bj\xc3\xb6rn je ponekad sudjelovao na turnejama Hep Starsa zbog popularnosti pjesama koje su zajedno napisali. \xc4\x8cak je bilo predlo\xc5\xbeeno da se te dvije grupe spoje u jednu, ali se to nikada nije dogodilo. Stig Anderson je bio menad\xc5\xbeer Hootenanny Singersa i osniva\xc4\x8d producentske ku\xc4\x87e Polar Music koji je prepoznao potencijal u Bennyjevom i Bj\xc3\xb6rnovom zajedni\xc4\x8dkom radu te ih poticao na pisanje zajedni\xc4\x8dkih pjesama i zajedni\xc4\x8dki album Lycka (\xc5\xa1vedski: Sre\xc4\x87a)._NEWLINE_Agnetha F\xc3\xa4ltskog je bila mlada \xc5\xa1vedska pjeva\xc4\x8dica koja je bila dobro primljena od strane kriti\xc4\x8dara i tekstopisaca. Svoju prvu pjesmu u \xc5\xa0vedskoj je imala ve\xc4\x87 sa 17 godina. Tako\xc4\x91er je komponirala i pisala pjesme. Anni-Frid Lyngstad i ona su imale priliku upoznati se prvi put u jednom TV showu u sije\xc4\x8dnju 1968. Bj\xc3\xb6rna Ulvaeusa je upoznala na jednoj od turneja Hootenanny Singersa i tada su se zaljubili. Vjen\xc4\x8dali su se 1971._NEWLINE_Anni-Frid Lyngstad je bila povremena pjeva\xc4\x8dica u kabareu kada je odlu\xc4\x8dila oti\xc4\x87i na nacionalno natjecanje u pjevanju na kojem je i pobijedila. Formirala je svoj sastav Anni-Frid Four. Bj\xc3\xb6rna Ulvaeusa je upoznala 1963. na jednom natjecanju. Sudjelovala je 1969. na Melodefestivalenu gdje je upoznala svog budu\xc4\x87eg supruga Bennyja Anderssona koji ju je pozvao da pjeva prate\xc4\x87e vokale s Agnethom na njegovom i Bj\xc3\xb6rnovom albumu Lycka.\n_START_SECTION_\nRane godine\n_START_PARAGRAPH_\nPo\xc4\x8detkom sedamdesetih, Bj\xc3\xb6rn i Agnetha su, iako su bili vjen\xc4\x8dani, vodili razdvojene glazbene karijere. Me\xc4\x91utim, Stig Anderson je bio ambiciozan i odlu\xc4\x8dan da ih probije na me\xc4\x91unarodno tr\xc5\xbei\xc5\xa1te, ne\xc5\xa1to po \xc4\x8demu \xc5\xa1vedske grupe nisu bile poznate. Bj\xc3\xb6rn i Benny su 1972. napisali pjesmu za Euroviziju koju je izvodila Lena Anderson "Say It With a Song". Osvojila je tre\xc4\x87e mjesto i bila hit u nekoliko dr\xc5\xbeava. To je ohrabrilo Stiga znaju\xc4\x87i da je na pravom putu._NEWLINE_Bj\xc3\xb6rn i Benny su nastavili s pisanjem pjesama i eksperimentiranjem s novim zvucima i vokalnim aran\xc5\xbemanima koji su imali uspjeha u Japanu. Jedna od tih pjesama je bila "People Need Love" s djevojkama kao prate\xc4\x87im vokalima koje su ovaj put imali ve\xc4\x87u ulogu negou prija\xc5\xa1njim pjesmama. Svatko uklju\xc4\x8den u taj projekt se osje\xc4\x87ao odu\xc5\xa1evljeno zbog novog zvuka. Stig je pjesmu izdao kao singl, potpisuju\xc4\x87i ga kao Bjorn i Benny, Agnetha i Anni-Frid._NEWLINE_Plo\xc4\x8da je stigla na 17. mjesto \xc5\xa1vedske glazbene ljestvice, dovoljno da ih potakne na daljni rad._NEWLINE_Sljede\xc4\x87e godine su odlu\xc4\x8dili jo\xc5\xa1 jednom poku\xc5\xa1ati na Melodefestivalenu, \xc5\xa1vedskom natjecanju za pjesmu Eurovizije, s pjesmom "Ring Ring". S Michaelom Tretowom, rukovoditeljem studijskog rada, koji je eksperimentirao s tehnikom zvu\xc4\x8dnog zida (koji je kasnije postao novi ABBA zvuk) i Stigom koji je uredio prevo\xc4\x91enje na engleski jezik mislili su da \xc4\x87e ovaj put biti pobjednici, ali na kraju su zavr\xc5\xa1ili na tre\xc4\x87em mjestu. Album Ring Ring je pro\xc5\xa1ao dobro, \xc4\x8dak je i pjesma istog imena bila hit diljem Europe, ali ambiciozni Stig Anderson je pri\xc5\xbeeljkivao proboj na ameri\xc4\x8dko i britansko tr\xc5\xbei\xc5\xa1te jer je znao da im samo to mo\xc5\xbee omogu\xc4\x87iti veliki uspjeh._NEWLINE_U to vrijeme je Stig, umoran od nezgrapnog imena, po\xc4\x8deo \xc4\x8detvorku oslovljavati ABBA. To je na po\xc4\x8detku bila \xc5\xa1ala, po\xc5\xa1to je ABBA tako\xc4\x91er bilo ime poznate tvrtke za konzerviranje ribe u \xc5\xa0vedskoj. Ipak, Stig je vjerovao da \xc4\x87e ime dobro pro\xc4\x87i na inozemnom tr\xc5\xbei\xc5\xa1tu jer je ta tvrtka bila manje-vi\xc5\xa1e poznata izvan zemlje. Kasnije je sastav pregovarao s tvrtkom oko prava na upotrebu imena.\n_START_SECTION_\nEurovizija i poslije nje\n_START_PARAGRAPH_\nPonovo su se oku\xc5\xa1ali na Euroviziji 1974., sada inspirirani rastu\xc4\x87om glam rock scenom u Velikoj Britaniji. Pjesmom "Waterloo" nisu pogrije\xc5\xa1ili, neskrivenom pop pjesmom s zna\xc4\x8dajkama glam rocka koju je producirao Michael Tretow. Sada daleko iskusniji, bili su bolje pripremljeni za natjecanje i imali su materijal vrijedan albuma kada je izbor odr\xc5\xbean u Brightonu, u Engleskoj. \xc5\xa0vedska je ugrabila svoju prvu pobjedu na Euroviziji, a ABBA je istog trena katapultirana na britansku scenu \xc5\xa1to je zna\xc4\x8dilo veliki uspjeh._NEWLINE_Pjesma "Waterloo" je bila prvi broj 1 grupe na britanskim top-listama. Tako\xc4\x91er je izdana u SAD gdje je zauzela 6. mjesto. Ipak, uspjeh se pokazao te\xc5\xa1ko odr\xc5\xbeivim i njihovi sljede\xc4\x87i singlovi "So Long" i "Honey Honey" nisu pro\xc5\xa1li tako dobro. Novi uspjeh ABBA je postigla s pjesmom "SOS" s njihovog novog albuma ABBA. "SOS" je ostala neko vrijeme na britanskoj ljestvici TOP 10 i ABBA vi\xc5\xa1e nije smatrana grupom koja je samo jednom pjesmom postala popularna i onda pala u zaborav._NEWLINE_Jo\xc5\xa1 ve\xc4\x87i uspjeh je do\xc5\xa1ao 1975. kada je singl "Mamma Mia" do\xc5\xa1ao do broja 1 u Velikoj Britaniji._NEWLINE_Tijekom 1976. Benny i Bjorn su napisali pjesmu "Fernando" na \xc5\xa1vedskom za Fridin solo album Frida Ensam (\xc5\xa1ved. "Samo Frida"). Pjesma je bila veliki uspjeh u \xc5\xa0vedskoj i susjednim zemljama te je provela dosta vremena na samom vrhu \xc5\xa1vedske top liste. To je potaknulo Stiga Andersona na prijevod pjesme na engleski i snimanje na ABBA album. Pjesma je postala jedna od najpoznatijih pjesama sastava diljem svijeta._NEWLINE_Sljede\xc4\x87i album Arrival predstavio je sljede\xc4\x87u stepenicu dostignu\xc4\x87a u pisanju tekstova i studijskog rada. Album je nosio hit za hitom: "Money, Money, Money", "Knowing Me, Knowing You" i "Dancing Queen" (njihov jedini broj 1 u SAD-u). Do tada ABBA je bila vrlo popularna u Velikoj Britaniji, Zapadnoj Europi i Australiji._NEWLINE_U to vrijeme zvuk ABBA-e je bio sinonim za europop i bio je kopiran od strane sastava kao Brotherhood of Man (pobjednici Eurovizije 1976.) i Bucks Fizz (pobjednici Eurovizije 1981.). U me\xc4\x91uvremenu 1977. ABBA je izdala ABBA - The Album koji je bio lo\xc5\xa1ije ocijenjen od  strane kriti\xc4\x8dara, ali je izrodio nekoliko hitova: "The Name Of The Game", "Take A Chance On Me" i "Thank You For The Music".\n_START_SECTION_\nZadnje godine\n_START_PARAGRAPH_\nDo 1978. ABBA je bila mega sastav. 1979. je izdan album Voulez-Vous s novim hitovima druk\xc4\x8dijeg stila. Ovaj put pjesme se sadr\xc5\xbeavale vi\xc5\xa1e disco stila. Hitovi: "Voulez-Vous", "Summer Night City", "Chiquitita", "Does Your Mother Know" i "I Have A Dream". Tu godinu obilje\xc5\xbeio je i razvod braka Bj\xc3\xb6rna i Agnethe koji su unato\xc4\x8d svemu nastavili raditi u grupi. Benny i Frida su se vjen\xc4\x8dali godinu prije._NEWLINE_Kasnije iste godine sastav je izdao novu pjesmu "Gimme Gimme Gimme (A Man After Midnight)", njihov najve\xc4\x87i disco hit._NEWLINE_Album iz 1980. Super Trouper donio je promjene s vi\xc5\xa1e istaknutim sintisajzerom i prate\xc4\x87im vokalima. Hitovi: "Super Trouper", "Lay All Your Love On Me" i "The Winner Takes It All"._NEWLINE_"The Winner Takes It All" je napisao Bj\xc3\xb6rn povodom razvoda braka s Agnethom u kojoj govori o patnji i situaciji koja se stvori nakon razvoda._NEWLINE_The Visitors je bio njihov posljednji studijski album izdan 1981. Najpoznatije pjesme iz tog albuma su bile "When All Is Said And Done" i "One Of Us" koje su se obje odnosile na drugi razvod braka u grupi, ovaj put izme\xc4\x91u Bennyja i Fride._NEWLINE_Razvodi izme\xc4\x91u dva para jako su utjecali na grupu i njihova zadnja godina 1982. bila je obilje\xc5\xbeena albumom The Singles: The First Ten Years s novim pjesmama "Under Attack", "The Day Before You Came", "I Am The City" i "Just Like That". Benny i Bj\xc3\xb6rn su nastavili zajedno sura\xc4\x91ivati, a Agnetha i Frida su oti\xc5\xa1le svaka svojim putem rade\xc4\x87i na solo albumima.Raspad grupe nikad nije bio slu\xc5\xbebeno potvr\xc4\x91en. ABBA je oti\xc5\xa1la u povijest kao jedan od najve\xc4\x87ih sastava u povijesti glazbe, sa zaradom koja se broji u stotinama milijuna dolara.\n_START_SECTION_\nNakon ABBA-e\n_START_PARAGRAPH_\nOkupili su se ponovo  2004. povodom obilje\xc5\xbeavanje 30 godina od pobjede na Eurosongu povodom kojeg su snimili i video pod nazivom "Our Last Video Ever". Najnovije okupljanje svih \xc4\x8dlanova ABBA-e dogodilo se 4. srpnja 2008. godine na promociji mjuzikla Mamma Mia!. Bj\xc3\xb6rn Ulveaus je tom prilikom jo\xc5\xa1 jednom izjavio da ne planiraju ponovo okupiti sastav. Razlog je to \xc5\xa1to svih \xc4\x8detvero \xc4\x8dlanova \xc5\xbeele da se ABBA-u pamti po onome \xc5\xa1to su bili, a ne da zara\xc4\x91uju na staroj slavi.'